**Korvenmäen jätteenpolttolaitos** on Salon Korvenmäessä sijaitseva jätteenpolttolaitos, jonka toiminta käynnistyi vuonna 2021. Laitoksen toiminnasta vastaa Lounavoima Oy, jonka omistavat Lounais-Suomen Jätehuolto Oy sekä Salon Kaukolämpö Oy.

Laitoshankkeen historia
-----------------------

Vuonna 2014 Lounais-Suomessa järjestettiin tarjouskilpailu yhdyskuntajäteratkaisusta, jonka voitti Ekokem. Vuoden 2014 lopussa sulkeutuva Turun jätteenpolttolaitos oli tarkoituksena korvata vuonna 2018 valmistuvalla jätevoimalalla, minkä lisäksi viidennes jätteestä oli tarkoitus hyödyntää Riihimäellä.  Ratkaisusta valitettiin markkinaoikeuteen, joka kumosi lounaisen Suomen hankintarenkaan päätöksen. Vuonna 2017 KHO palautti voimaan alkuperäisen hankintapäätöksen. Fortum (ent. Ekokem) kuitenkin kieltäytyi tekemästä sopimusta hankintarenkaan kanssa, sillä yhtiön mukaan tarjous ei ole enää voimassa.

Elokuussa 2017 Lounais-Suomen Jätehuolto Oy päätti keskeyttää hankintarenkaan kilpailutuksen Fortumin kieltäytymisen johdosta. Loppuvuonna 2017 Lounais-Suomen Jätehuolto Oy ja Salon Kaukolämpö Oy ilmoittivat perustaneensa Lounavoima Oy:n, jonka tavoitteena on rakentaa ekovoimalaitos Salon Korvenmäkeen. Jätevoimalalle myönnettiin ympäristölupa toukokuussa 2018.

Rakennushanke
-------------

Tammikuussa 2019 Lounavoima Oy teki investointipäätöksen voimalan rakentamisesta. Hankkeen kustannukset ovat noin 112 miljoonaa euroa. Laitoksen arinakattilan ja turbiinin toimittaa Steinmüller Babcock Environment GmbH, joka oli mukana myös Tammervoiman laitoshankkeessa. Savukaasunpuhdistusjärjestelmät toimittaa Lühr Filter GmbH, jätekahmarit Konecranes Finland Oy ja muista rakennustöistä vastaa Fira Oy. 

Laitoksen maanrakennustyöt aloitettiin helmikuussa 2019. Laitos on mitoitettu käyttämään 120 000 tonnia jätettä vuodessa, mikä vastaa 44 MW polttoainetehoa. Laitos tuottaa kaukolämpöä vuodessa 180-190 GWh ja sähköä 62 GWh.  Jätteen hyödyntäminen voimalaitoksella käynnistyi 30.3.2021.

Lämpövarasto
------------

Helmikuussa 2021 laitosalueella aloitettiin syvälämpökaivon poraustyöt. Kesäajan tuotannossa syntyvä ylimääräinen lämpö varastoidaan lämpökaivoon ja käytetään talvella, kun lämmöntarve on suurimmillaan.  Kaivon koekäyttö on meneillään ja valmistumassa vuonna 2023. Laitoksen suunnitelmana on rakentaa yhteensä kuusi syvälämpökaivoa, joiden lämpövarasto olisi kokonaisuudessaan 8-10 GWh vuodessa.

Lähteet
-------

1. ↑  Lounavoima Oy *Fonecta*. Viitattu 1.5.2019.
2. ↑  Lounavoima – Ekovoimalaitos Salon Korvenmäkeen *Lounavoima Oy*. Viitattu 1.5.2019.
3. ↑  Ruuska, Vesa-Matti: Uusi jätteenpolttolaitos rakennetaan Saloon - Lounais-Suomen jäteralli keskittyy *Yle*.  31.10.2014. Viitattu 1.5.2019.
4. ↑  Toteutuuko Salon jätevoimala? *Uusiouutiset*.  1.12.2015. Viitattu 1.5.2019.
5. ↑  Fortum: Salon jätevoimalan sijasta kierrätysratkaisu *Uusiouutiset*.  9.5.2017. Viitattu 1.5.2019.
6. ↑  Leppänen, Päivi: Fortum kieltäytyy Salon jätevoimalan sopimuksesta *Yle*.  9.5.2017. Viitattu 1.5.2019.
7. ↑  Lounais-Suomen jätehuolto vetäytyy jätteiden hyödyntämiskilpailutuksesta *Turun Sanomat*.  24.8.2017.  Arkistoitu 1.5.2019. Viitattu 1.5.2019.
8. ↑  Saloon nousee ekovoimala *Kuntatekniikka*.  15.12.2017. Viitattu 1.5.2019.
9. ↑  Salon jätevoimala sai ympäristöluvan *Uusiouutiset*.  8.5.2018. Viitattu 1.5.2019.
10. ↑  Ekovoimalaitoksen urakoitsijat valittu *Lounavoima Oy*.  10.1.2019. Viitattu 1.5.2019.
11. ↑  Ekovoimalaitoksen maanrakennustyöt ovat alkaneet *Lounavoima Oy*.  1.2.2019. Viitattu 1.5.2019.
12. ↑  Laitos – Lounavoima *Lounavoima Oy*. Viitattu 1.5.2019.
13. ↑  Jätteen hyödyntäminen Korvenmäen ekovoimalaitoksella Salossa käynnistyi *Lounavoima Oy*.  30.3.2021. Viitattu 14.5.2022.
14. ↑  Kahden kilometrin syvyisen lämpökaivon poraustyöt aloitettiin Salon Korvenmäessä *Lounavoima Oy*.  18.2.2021. Viitattu 14.5.2022.
15. ↑  Lounavoima on innovatiivisten kiertotalous- ja energiaratkaisujen kumppani *Lounavoima Oy*. Viitattu 29.3.2023.

Aiheesta muualla
----------------

* Lounavoiman kotisivut